open-index/open-wikipedia-markdown huggingface dataset:
Hooiberg

**Hooiberg** ta un sero y un bario na Aruba, den region di Santa Cruz. E sero tin un haltura di 167,5 meter y ta e di tres sero mas halto di e isla, despues di Jamanota y Arikok. Hooiberg, cu tin forma di un cono, ta situa memey e isla y ta visibel for di casi tur skina di e isla. Tin un trapi di beton cu ta hiba na e top di e sero, unda riba dianan cu visibilidad halto por observa e costa di Venezuela. Debi na su forma unico y su composicion geologico, e sero ta sirbi como un simbolo di Aruba.

## Historia
Den siglo 19 tabata usual pa uza Hooiberg como punto di salida pa midimento di tereno. Banda di esey e sero a sirbi como punto di orientacion y vigilancia pa e pueblonan indigena, cual tabata uza esaki pa explora e laman, manera ta mustra e artefactonan di cocolishi cu a ser encontra. 

Den tempo moderno e sero tin varios funcion, entre otro e ta duna alohamento na e palonan di radio, television, satelite y antena cu SETAR ta uza, y lus di nabegacion. Na 1951 architecto Eduardo Tromp a construi un trapi di concret cu 900 step pa facilita mantenemento di e instalacionnan aki. Masha poco habitante local a boga pa construi e trapi. Sin un plan detaya a traha e trapi denter di tres luna. Despues el a wordo reconstrui y manteni mas biaha. E inicial 900 step ya no tey mas; desde 2022 e trapi ta consisti di mas o menos 587 step.

Desde 2022 Hooiberg ta suheto di un proyecto di embeyecemento, financia pa ATA y TFEP. Esaki a encera renovacion di e trapi, decoracion cu obra di arte di mosaico y ponemento di hut y puntonan di observacion riba e sero.

## Hooibergiet
Hooibergiet ta un piedra cu ta forma gran parti di e ser'i Hooiberg. E ta un piedra hopi duro y unico cu ta wordo encontra solamente na Aruba y Islandia. Color di e piedra ta preto, parecido na graniet cu ader di calki aden. 

Na 1965 a uza e piedra pa traha e altar di Kapel Emanuel na San Nicolas, segun un diseño di e Italiano, Angelo Sella.
Savaneta

**Savaneta** ta un region y un bario chikito na Aruba. E region tin un area di masomenos 27,76 kilometer kuadrá y 11.518 residente segun e censo di 2010. 

Den centro di Savaneta tin e bario di Savaneta cu un poblacion estima di masomenos 2.100 habitante. Banda di e parti residencial e bario tin un misa catolico, Misa Sagrado Curason, un scol basico y un acomodacion multifuncional (MFA) pa servicionan di gobierno. Savaneta ta sede di e cas di cuido Maristella y Piscina Olimpico Roly Bisslik, e unico piscina di Aruba ekipa cu un stadion acuatico y facilidadnan di training. Den e bario tin un campamento militar di Marina Real Hulandes, Savaneta Camp, unda tin staciona unidadnan di cuerpo di marinier y Arumil. Den e waf di e campamento ta staciona e Wardacosta di Caribe Hulandes (Kustwacht Caribisch Gebied).

Otro barionan den region di Savaneta ta: Spaans Lagoen, Pos Chikito, Sabana Basora, Jara, Sero Alejandro, De Bruynewijk i Cura Cabai.

## Historia
Te fin di siglo 18 e tabata e centro di gobernacion di e commandeurnan y tabata wordo considera como capital di Aruba. Na aña 1790, Savaneta tabata e ciudad principal parti zuid di Aruba, pero Oranjestad tabata mas accesibel pa e botonan y a bira e capital nobo di Aruba. 
Den region di Savaneta ta encontra e cas mas bieu existente di e isla, un cas di torto di mas di 150 aña.

Desde 1949 te fin di añanan 1960, De Veer Chain Theatres a opera un cinema na aire liber na Savaneta, situá dilanti di e marinierskazerne.

## Savanetero conoci
* Guillfred Besaril (1974), politico
* Ibian Hodgson (1993), tenista.
* Roger Peterson (1980), musico.
* Mervin Wyatt-Ras (1961), politico.
* Fredis Refunjol (1950), politico.
* Rocco Tjon, politico.

## Galeria

Pieter Boerstraat, Savaneta, Aruba - panoramio.jpg|Bista panoramico di e parti zuid di Savaneta
Church of the Holy Heart (Aruba) 17 51 44 625000.jpg|Misa Sagrado Curason
MFA Savaneta, Aruba .jpeg|MFA na Savaneta
Graves Savaneta 254E (2), ARUBA.JPG|Kelder monumental na Savaneta
Police Station Savaneta.jpg|Porta monumental di ex-warda di polis
Savaneta.JPG|Cas di torto
Salsa antiano

**Salsa antiano** ta un estilo di músika i ritmo bailable ku a desaroyá na Kòrsou durante e di dos mita di siglo 20. E ta un fushon krioyo di salsa, merengue, tumba i otro ritmonan karibeño, i ta reflehá influensianan musikal for di Latinoamérika, Karibe hispano, i e tradishon lokal di e islanan di Antias Hulandes. Kreadó di salsa antiano ta e músiko i kantante di Kòrsou, Macario (Macai) Prudencia (1934-2015).

## Origen i desaroyo
E estilo a surgi den e konteksto di Kòrsou despues di Guera Mundial II, ora ku "músika latina", mas spesífikamente salsa i merengue for di Caracas, Puerto Rico i New York, tabata hopi popular den e region. Artistanan lokal a kuminsá eksperimentá ku e ritmonan, letra den papiamentu, i elementonan di tumba tradishonal. Esaki a marka e inisio di loke finalmente a bira konosí komo salsa antiano.

Prudencia no tabata solamente tata di salsa antiano, sino tambe a sirbi komo embahadó internashonal di e estilo, ku bou di su influensia a logra haña rekonosemento asta na Hulanda. Rònt di aña 1970, Macario Prudencia tabatin su propio grupo músikal yamá ‘Tipiko Prudencia’ ku despues a bira un conhunto mas grandi bou di e nòmber ‘Continental Combo’. E tabata ko-dirigente tambe di e grupo *Macario Prudencia i su Salsa Antiyana*. Durante e ultimo dèkadanan di siglo binti, otro orkestanan tambe a bira prominente interpretando salsa antiano manera  Salsbach ku su orkesta *Kashé* i ERA Outentiko ku Boy Thodé.

Salsa antiano ta un ehèmpel kon kultura lokal por tuma inspirashon for di influensia internashonal i kreá un estilo original. El a bira parti di identidat musikal di Kòrsou i di diaspora kurasoleño na Hulanda. Na fiesta grandi, parada i selebrashonnan, salsa antiano ta un elemento esensial tantu pa baile komo ekspreshon musikal. E ritmo di salsa antiano a pone e fundeshi pa e desaroyo di otro géneronan bailable den Kòrsou, manera ritmo kombiná, ku a dominá despues di 1990.

## Karakterístika
Salsa antiano ta karakterisá pa su:
* **instrumentashon**: kombina instrumento di salsa manera konga, bongo, piano, trompèt, baho i kitara.
* **ritmo**: tempu medio-rápido, ku un toke di tumba i merengue.
* **letra**: mas tantu kanta den papiamentu, pero tambe tin kantika den hulandes òf spaño.
* **temátika**: bida diario, amor, kritika sosial, i orguyo lokal.
Belize

**Belize** ta un pais chikitu situá den Amérika Sentral, riba kosta di Laman Karibe. E tin frontera ku México panort, ku Guatemala na west i súit, i ku Laman Karibe na ost. E kapital di Belize ta Belmopan, pero e suidat mas grandi i siudat históriko prinsipal ta Belize City. 

Belize ta un di e paisnan ku tin menos habitante den region, ku un poblashon ku no surpasa mei mion persona. E pais ta konosí pa su diversidat étniko, ku ta inkluí gruponan krioyo, sestiso, Garífuna, i Maya. E Índise di Desaroyo Humano (HDI) di Belize tabata 0,715 na aña 2014, loke ta indiká un nivel di desaroyo humano halto-mediano.

## Historia
Durante e époka kolonial, e área ku awor ta forma Belize tabata konosí komo *British Honduras*. E kolonisashon britániko a kuminsá den siglo XVII, prinsipalmente pa kultivo di dos tipo di palo ku a sirbi komo materia prima pa produkshon di tinte natural. Den siglo XIX, Belize a bira un kolonia ofisial britániko.
E pais a independisá for di Reino Uni dia 21 di septèmber 1981, i a bira miembro di e Mancomunidat ku un sistema di gobernashon parlamentario i un monarka komo hefe di estado.

## Idioma i kultura
E idioma ofisial di Belize ta ingles, loke ta separá e pais di su vesinonan hispanófon den Amerika Sentral. Pero den bida di tur dia, hopi habitanten ta papia Belizean Creole (Kriol), un idioma basá riba inglés ku influensia afrikan i karibeño.
Aparte di esaki, den parti súit i riba kosta ta papia Garífuna, un idioma afro-arawak, i den komunidatnan maya ta papia varianten di Q’eqchi’ i Mopan Maya.
Karpata

**Karpata** (☆ ? – † 3 di òktober 1795 na Willemstad), ta bijnaam di e katibu **Bastiaan** (**Bazjan**) ku  tabata un di e lidernan di e Rebelion Grandi na ougùstùs 1795 na Kòrsou. Huntu ku Tula, Louis Mercier i Pedro Wacao el a enkabesá un ehérsito di dos mil esklavo, kendenan a lucha di 17 di ougùstùs te 19 di sèptèmber 1795 kontra e gobièrnu kolonial na Kòrsou. Pa su enbolbimentu el a wòrdu sentensiá na pena di morto i ehekutá dia 3 di òktober 1795 na Willemstad.

## Referensia
**Encyclopedie van de Nederlandse Antillen*, Walburg Pers, 1985, ISBN 90-6011-360-8
Riffort

**Riffort** ta un di e ocho fòrti na Kòrsou i ta situá pabou di e entrada di e bahia di Santa Ana, enfrente di Waterfort na Punda.

Na 1824 teniente-general Cornelis R. Th. Baron Krayenhoff a wòrdu apunta dor di Rei Willem I pa mehorá e obranan di defensa obsoleto i dekaí na Kòrsou. Riba enkargo di Krayenhoff a kuminsa ku konstrukshon di Riffort i Waterfort. E entrega a tuma lugá dia 29 di desèmber 1829. E konstrukshon di e fòrtinan no tabata solamente pa motibu militar, sino tambe pa duna trabou na esnan desempleá riba e isla pober.

E fòrti ku siguridat kompleto tabata vigilá e entrada di e bahia di Santa Ana i e rantnan di Otrobanda. Huntu ku Waterfort e tabatin kontrol total di e entrada di e haf; Fort Amsterdam perdiendo asina masomenos su funshon. Riffort tabata dispone di 56 kañon. Banda di e fòrti tabatin un espasio sigur unda tabata warda e kadena ku kual por a sera e entrada di e bahia den 12 minüt.

Despues ku el a pèrdè su balor militar den kurso di siglo 20 e fòrti a sirbi komo edifisio di gobièrnu i warda di polis. Mas despues a establesé aki un sentro komersial, Renaissance Mall & Casino.

Riffort ta pertenesé na Herensia Mundial di UNESCO komo parti di e sekshon históriko di Willemstad, tantu e sentro komo e haf.
Lago Oil & Transport Company

**Lago Oil & Transport Company**, miho conoci como **Lago**, tabata un refineria petrolero na San Nicolas, Aruba cu tabata den operacion entre 1924 y 1985. 

Mescos cu Shell Curacao N.V. na Corsou Lago Oil & Transport Company a cera su portanan na 1986. E refineria a conoce un re-apertura na 1991 bou nomber di Coastal y a wordo bendi na 2004 na El Paso y cera na 2009. Na 2011 el a habri di nobo como Valero, cu a cera atrobe na 2012.

## Historia
E descubrimento di un cantidad substancial di petroleo crudo bou di Lago di Maracaibo a presenta un reto di transporte; e canal cu tabata hiba na e lago tabata mucho poco hundo pa e tankeronan di petroleo cu tabata navega riba laman. Como reaccion riba e desafio aki, Pan American Petroleum & Transport Company, cu tabatin un concesion riba un zona importante di Lago di Maracaibo, a fundá Lago Petroleum Corporation (1923-1932). E meta principal di e empresa aki tabata pa opera tankeronan special den e lago pa transporta e petroleo crudo entre Lago Maracaibo y Aruba.

Na 1924, Capitan Robert Rodger, un representante Escoses di Lago Petroleum Company, tabata en busca di un haf adecuado pa e transborde di zeta crudo for di e veldnan di Maracaibo. Despues di a studia e waf di San Nicolas, unda e pier y ferrocaril di e antiguo empresa Compania di Fosfaat Arubano tabata ubica, a cuminsa pa expande e puerto y construi un deposito pa zeta.

## Presidente-director
* 1925-1933?: Capitan R. Rodger
* 1943-1944: W.J. Haley
* 1944-1946: Lloyd Gaston Smith
* 1946-1956: John J. Horigan
* 1956-1961: Odis S. Mingus
* 1961-1969: Walter A. (Bud) Murray
* 1969-1970: J.M. (Jim) Ballenger
* 1970-1973: Roy L. Trusty
* 1973-1976: J.M. (Jim) Ballenger
* 1976-1979 : Lee Raymond
* 1979-1982: G.E. Golden
* 1982-1985: Antonio Cavallaro

## Mira tambe
* San Nicolas
* Aruba
* Atake riba Aruba

## Link externo
* Lago Colony & Lago Refinery
* www.historiadiaruba.aw: Lago Oil and Transport Company
Bomba

**Bomba** ta un kapatas, un hende ku ta supervisá trabou di katibu na Kòrsou, Boneiru y Aruba den tempu di sklabitut. Mayoria bomba mes tabata katibu.  E palabra probablemente ta bini di afroportogues for di Kongo.

## Referensia
Antilliaanse Brouwerij N.V.

**Antilliaanse Brouwerij N.V.**, tambe konosí komo "Amstelfabriek" òf "Amstel Bierbrouwerij Curaçao", tabata un fabrika di serbes na Willemstad, Kòrsou, ku tabata den operashon di 1960 te 2005. E tabata e úniko serbeseria na mundu ku tabata usa 100% awa destilá for di awa di laman.

E serbeseria a ser fundá dia 2 di aprel 1958 dor di J.A.J. Sprock i Amstel Brouwerij N.V. di Amsterdam, Hulanda i dies aña despues el a uni i bira parti di e grupo Heineken. E kompania tabata produsí serbes i malta bou di e marka *Amstel* pa e merkado lokal. Na 1990 su kapasidat di produkshon anual tabata 2 mion liter. E tambe tabata distribuidor di serbes Heineken. 

Na 2005 e empresa mester a sera su portanan na 2005 pa motibu di pèrdidanan finansiero i kompetensia di serbeserianan mas grandi den e region. E kompleho di e fabrika, ku tabata situá na Rijkseenheid Boulevard (awor Kaya Dominico F. ‘Don’ Martina), a wòrdu desmantelá na 2010.
J.A.J. Sprock N.V.

**J.A.J. Sprock N.V.** ta un empresa na Kòrsou, ku tin un distilería i ta boteyá i bende bibida. El a ser fundá na 1929 dor di Don Jaime Sprock. E ta konosí pa Ponche Kuba, un ponche krema ku ta wòrdu eksportá pa varios pais, entre otro na Oropa i den region di Karibe. Su sede ta na Werfstraat den Scharloo i den añanan 1980 e empresa tabatin alrededor di 123 persona den servisio.

Na 1942, Don Jaime Sprock a biaha pa Cuba kaminda el a purba un gran variedat di likornan di krema karibense trahá na kas, yamá ‘ponche’. For di purba e diferente smaknan aki i despues di hopi investigashon, el a trese huntu e ingredientenan mas outéntiko den un reseta ku el a yama “Ponche Kuba”.

J.A.J. Sprock N.V. tabata un di e fundadonan di Antilliaanse Brouwerij N.V.
Gueni

**Gueni** òf **guene**, tabata un idioma afrikano ku tabata wòrdu papiá na Kòrsou. 

## Historia
E nòmber "gueni" i "guene" ta derivá di e teritorio Guinea, situá na West Afrika kantu di e Golfo di Guinea. Probablemente a mara nòmber di e lenganan akí na un grupo di afrikano konosí den tradishon históriko na Kòrsou i Boneiru komo gueni/guene. E afrikanonan ei a bini di área di Guinea Haltu  i Guine Abou na e parti mas pabou na Afrika. Gueni ta un marka di identidat afrikano tambe si mira ku ta usa e palabra pa indiká estilo di peña afrikano i e galiña gueni (ku ta un para original di Afrika). 

Hende di Afrika pabou tabata papia diferente idioma entre nan mes i a trese e idiomanan aki Kòrsou, Boneiru i Aruba, kaminda nan a meskla ku idioma papiá pa otro afrikano tambe i ku idioma europeo i indígena. Banda di esei idomanan afrikano a meskla ku idioma europeo na Afrika promé i durante trafikashon humano transatlántiko di siglo 16 pa 19. Esei a sosodé tambe na e área di Guinea. Gueni a eksistí pa un temporada banda di papiamentu komo idioma popular i probablemente, pa un parti, komo lenga sekreto di e pueblo afrikano prinsipalmente na Kòrsou i Boneiru. Tin un tendensia di mira guene solamente komo un idioma sekreto. Esaki ta trese kuné e noshon ku guene no a influenshá papiamentu mashá. E idea akí ta persistí a pesar ku diferente investigadó i outor lokal a duna informashon kontrali na esei. Por topa ekspreshon na guene, entre otro, den e kolekshon di historia oral Zíkinza i den e serie Sambumbu. Sambumbu.com ta un espasio públiko digital kaminda por haña mas informashon tokante guene i ehèmpel di e idioma. 

Segun tradishon oral tabatin kuater dialekto òf variante di gueni, papiá na kuater diferente plantashi: Sabaneta, Kenepa, Lagun, i Porto Mari. Grandinan konosedó di kultura a hasi un distinshon tambe entre guene i luangu, komo dos pueblo afrikano i tambe komo dos idioma mará na e pueblonan ei. Martili Pieters, bas di kantika, tabata unu ku a hasi e distinshon ei regularmente den su informashon tokante uzo di idioma na Kòrsou.

Tin kolekshon di kantika i otro material lingwístiko tradishonal na guene produsí, entre otro, pa Pader Paul Brenneker, Elis Juliana, Frank Martinus Arion, Rene Rosalia, Eric La Croes, Nicolaas van Meeteren pa Kòrsou. Na Boneiru koro Kanta Orkidia a graba un CD ku kantika tradishonal na gueni.  Frank Martinus a hasi estudio lingwístiko na Kòrsou ku ta duna atenshon na guene.
Emmastad

**Emmastad** ta un bario residensial  na Kòrsou, situá panort di Schottegat. E ta enserá e tereno di loke tabata antes plantashi Asiento i tambe Negropont, Valentijn i Rio Canario. El a wòrdu desaroyá na promé instansia komo área residential pa empleadonan di Shell Curacao N.V. 

Desde 1929 e bario di Emmastad ta karga e nomber di e reina-mama, Emma di Hulanda.
Maria Immaculata Lyceum

**Maria Immaculata Lyceum** (MIL) ta un skol sekundario HAVO/VWO na Kòrsou, situá den Otrobanda, Willemstad. E ta eksistí for di 1949 for di tempu ku Sùrnan di Roosendaal a kuminsa ku un skol sekundario pa mucha muhé, yamá MMS. E skol a ekspandé ku HBS-A i B, kweekschool (HBS-C) i gimnasium. 

Ora a inisia e estudio di maestro (*kweekschool*) na 1964 ku nuebe mucha hòmber, e skol a desaroya den un skol miksto. Na 1967 e estudio di maestro a muda na Radulphus College. E programa di enseñansa MMS a disparsé na 1971, HBS na 1972 i gimnasium na 1974.

E edifisio, situá na Gouverneur van Lansbergweg na Otrobanda, a wòrdu diseña pa arkitekto C.M. Bakker.
Antriol

**Antriol** ta un bario di Kralendijk, kapital di Boneiru. E bario ta situá mas den tera i ta konsisti di 5 besindario: Amboina, Antriol P'abou, Antriol P'ariba, Guatemala i Lagun Hill. Ku masomènos 4.000 habitante Antriol ta e bario mas grandi di Kralendijk. Desde 2022 e bario tin su mesun bandera i himno.

Na 1626 a fundá Antriol tempu ku spaño i portugues tabata wòrdu deportá pa Boneiru. Su nòmber ta un korupshon di "Al interior" (den tera), kual a bira Entrejol i mas despues Antriol. Inisialmente e nomber tabata referi solamente na e parti ku awe ta yama Antriol P'abao. Tabata bedei Antriol P'ariba tambe komo Den Tera.

Te ku prinsipio di siglo 20 kas di bara tabata e tipo di bibienda mas komun na Antriol. Den kurso di tempo Antriol i Kralendijk a krese hunta ku otro. 

Na Antriol ta situá e parokia La Birgen di Coromoto, kual misa a wòrdu konsagrá na 1955. Su promé pastor tabata Pader R. Nooyen. E tin dos klup di futbòl Vitesse i Juventus, ku ta hunga ambos den Stadion di Kralendijk.

Anualmente ta selebra riba dia 27 di aprel Dia di Antriol, banda di e selebrashon di Dia di Rei. Na 2022 e bario a introdusí su propio bandera i himno. Diseñadó di e bandera ta Rolando Marin i outor di e himno ta Reginald Dortalina.
Zumbi

**Zumbi** (ingles: *zombie*, hulandes: *zombie*) ta un tipo di spiritu maligno konosí den folklor karibense. E palabra i su variantenan ta konosí den henter region di Karibe. Den Karibe anglofóniko ta usa komunmente e palabra *jumbi* òf *duppy* pa referi na e spiritu di difuntu ku ta bolbe bira aktivo den mundo di hende bibu.

E konsepto di un zumbi ta varia entre isla i kulturanan. Generalmente, e ta referí na un spiritu intrankil òf malbado di e mortonan, ku ta kere ku e por kousa daño òf desgrasia na e bibunan. Den vudu haitiano, e palabra zombi tambe ta referí na un kadaver reanimá, kontrolá pa un brua. E kreensia den zumbi òf jumbi a wòrdu influensiá pa tradishonnan religioso afrikano, folklor oropeo, i adaptashonnan lokal atraves di siglonan.

Den kultura popular for di siglo binti, e konsepto di zumbi a bira popular mundialmente via pelíkula, literatura i kultura pop, prinsipalmente através di pelíkulanan di horor. Den esaki, e figura di zombi ta transformá mas den un "kadaver ku ta kana", ku ta diferente for di su orígen folklóriko. 

## Folklor karibense

Den folklor Karibe, un zumbi òf jumbi ta generalmente un spíritu ku no por haña pas ku su desishon den bida òf ku a wòrdu yamá bèk pa akshon den mundu di bibu, regularmente pa kousa di magia òf bruheria. E tradishon di zumbi/jumbi ta fuerte den lugánan manera: Haiti (vudu), Jamaica (duppy) i Sürnam (winti).

Riba Islanan ABC (Aruba, Boneiru, Kòrsou), storianan di spiritu vagabundo (zumbi of sombra malu) ta sigui forma parti di e tradishon oral, regularmente komo parti di e narashon folklóriko pa spanta mucha òf pa atvertí kontra e konsekuensianan di magia òf falta di respèt pa difuntu.

## Mira tambe
* Brua
* Bruheria

## Literatura
* Davis, Wade. *The Serpent and the Rainbow*. Simon & Schuster, 1985. ISBN 9780671493437.
* Long, Carolyn Morrow. *A New Orleans Voudou Priestess: The Legend and Reality of Marie Laveau*. University Press of Florida, 2006. ISBN 9780813029743.
* Hurston, Zora Neale. *Tell My Horse: Voodoo and Life in Haiti and Jamaica*. Harper Perennial, 1938. ISBN 9780061695131.
* Honychurch, Lennox. *Caribbean Folklore and Legends*. Macmillan Caribbean, 1995.
* Bilby, Kenneth M. *Words of Our Ancestors: Music, Memory, and Identity in the Caribbean*. University Press of Mississippi, 2016.
* Simpson, George Eaton. *Religious Cults of the Caribbean: Trinidad, Jamaica and Haiti*. Caribbean University Press, 1970.
Arend Petroleum Maatschappij

**Arend Petroleum Maatschappij**, tambe conoci como **Eagle Petroleum Company** o **Eagle**) tabata un refineria na Aruba, situa net pafor di Oranjestad, na haltura di Eagle Beach. E tabata un subsidiario di e grupo Shell.

## Historia
Arend Petroleum Maatschappij NV a establece na 1927 na Aruba, originalmente como  "Compania Mexicana de Petrol el Aquila", pa traha un refineria mescos na Kòrsou. E compania tabata liga na Curacaosche Petroleum Industrie Maatschappij, ku tabata pertenece na e grupo Shell.

Di gobierno Eagle a haya otorga un tereno ancho canto di costa na Druifbaai di masomenos 5 kilometer largo. E refineria a kuminsa opera na 1928 y den corto tempo a alcansa un capacidad di procesamento di 3000 ton pa dia. E compania tabatin alrededor di cuater cien hende den servicio. Entre 1942 y 1945 a para e actividad di refinamento mientras a continua cu e actividadnan di wardamento y traspaso di zeta. Despues di Guera Mundial II a reanuda e actividad di produccion te dia 25 di januari 1954, ora e compania a sera su portanan pa despues wordo bendi bek cu gobierno. 

Casi for di inicio e compania a cuminsa facilita su trahadornan cuido medico propio, mescos cu tabata e caso den refineria Lago na San Nicolas. E compania tabata posee tereno na Bubali y e cas conoci awendia como Quinta del Carmen. A converti esaki den un cas di dokter, unda, entre otro e prome dokter di Eagle Adriaan Dussenbroek (1893-1965), a biba y tabatin su consultorio. Patras di e cas tabatin un hospital chikito cu tabata habri di 1929 te 1943 y cu a keda desmantela dia e compania a cera porta. 

Dia 31 di december 1960 a cambia nomber di e sociedad anonimo pa Shell Nederlandse Antillen Verkoopmaatschappij NV y desde 1961 esaki a tuma over di Shell Curacao NV e negoshi di benta di productonan petrolero den Islanan ABC.

## Galeria

Fail:Oliebedrijf Eagle bij Oranjestad op Aruba, Bestanddeelnr 252-7952.jpg|Instalacion di Arend Petroleum Maatschappij na 1947
Fail:BNA-DIG-HARTOG-CAHA-001-015-001-002.jpg|Descargando un reactor di un barco na e antiguo waf di Taratata
Fail:Oliebedrijf Eagle bij Oranjestad op Aruba, Bestanddeelnr 252-7953.jpg|Tankinan pa warda zeta
Fail:BNA-DIG-HARTOG-CAHA-001-015-020.jpg|Bista riba laman, lina di spoor y pier
Fail:Quinta del Carmen 14.jpg|Cas di dokter na Bubali
Fail:BNA-DIG-ALBUM1939-086.jpg|Casnan pa empleado na e bario di Eagle (1935)
Fail:View on the windows of De Arend Petroleum Company.jpg|Bista di paden di e bentana di e ofisina
Fail:The beautiful stairs in the monument of the office De Arend Petroleum Company, Aruba.jpg|Trapi den ofisina monumental di Arend Petroleum Maatschappij


## Literatura
* Olga van der Klooster & Michel Bakker, *Bouwen op de Wind: Architectuur en Cultuur van Aruba*, Stichting Libri Antilliani (2007), pag. 182-183.

## Mira tambe
* Shell Curacao N.V.
* Atake riba Aruba
Refineria Isla

**Refineria Isla** òf **Refineria Shell** tabata un refineria di zeta na Kòrsou ku a operá di komienso di siglo binti te aña 1985, ora a sera su portanan. E refineria tabata pertenese na Shell Curacao N.V., un supsidiario di e grupo Koninklijke Shell y tabata un di e refinerianan mas grandi di mundu durante Guera Mundial II. Promé ku 1959 e kompania tabata yama Curacaosche Petroleum Industrie Maatschappij (Cepim). E ultimo aki tabata traha estrechamente ku Arend Petroleum Maatschappij na Aruba. E kompania tabatin un impakto enorme, tanto ekonómiko komo sosial riba Kòrsou.
Kudawecha

**Kudawecha** ta un bario na parti nort di Aruba, den region di Noord/Tanki Leendert.

## Mira tambe
* Lista di luga na Aruba
Matrimonial

**Matrimonial** (hulandes: *planksistrum*) ta un instrumento musikal ku tabata wòrdu toka antes na Kòrsou. E ta konsisti di un tabla chikitu i smal, masomenos 50 cm x 8 cm x 3 cm, riba kual tin algun tèk di disko di metal klabá, ku ta sakudí los kontra di otro. Ta tene e tabla na ambos ekstremo i ta stot rítmikamente riba un fondo, por ehempel riba e bel di e tokadó ora e ta sinta. Esaki ta permití e tokadó pa saka sonido riba e diskonan pa akompañá e wals, mazurka, danza, tumba òf muzik di zumbi. 

E tabata en partikular un di e instrumentonan di muzik di zumbi, banda di e tambú grandi, benta i triangel. Awendia e instrumento aki no ta wòrdu usa mas.

## Orígen

E matrimonial ta di orígen oropeo. E ta probabel ku e instrumento a wòrdu hiba pa Sur Amérika dor di e spaño i portuguesnan. Na Portugal, un instrumento di músika folklóriko similar ta konosí komo *chincalhos* i na Brasil ta sirbi komo un di e instrumentonan di músika samba. Na Venezuela tin tambe un instrumento idéntiko.
Stenenkoraal

**Stenenkoraal** òf **Kura Piedra** ta un bario na Kòrsou, situá den e zona di Santa Maria kual ta rondoná pa e kayanan F.D. Rooseveltweg, Cabo Verdeweg, Seru Fortunaweg i W. Churchillweg.

## Historia
Stenen Koraal mes tabata un plantashon kaminda tabatin prinsipalmente krio di bestia, spesialmente kabritu. E lanthùis ta desde añanan 1970 e sede di e sindikato di maestro Sitek. Ront di e lanthùis tin un parsela di tereno basta grandi, ku ta konsistí prinsipalmente di mondi. 

For di añanan 1940 a kuminsa konstrui bibienda den e parti nortost di Stenenkoraal, ku a sirbi komo ekspansion pa e habitantenan di Fortuna Ariba i Fortuna Abou en partikular. Den e parti sùit di e bario e kasnan ta mas plamá. Sierto áreanan ainda ta wòrdu usá komo tereno di dumpmentu ilegal.

## Mira tambe
* Lanthùis na Kòrsou
Piedra Plat

**Piedra Plat** ta un luga na Aruba, situa oost di e capital Oranjestad den e region di Paradera. Luganan rond di dje ta Hooiberg, Papilon y Cashero. Su nomber, conoci foi prome cu aña 1897 ora e kerki protestant a muda di Canashito pa Piedra Plat, ta referi na e gran cantidad di baranca di dioriet di cua su banda ariba ta plat. Por encontra e barancanan aki pariba y pazuid di e kerki. 

Piedra Plat tin un superficie di mas o menos 1,1 km², ubica tur dos banda di e caminda ruta cuater. Segun censo di 2010 Piedra Plat tin 2.419 habitante. E bario ta conoci pa e unico kerki y scol protestant construi pafor di Oranjestad. Otro facilidadnan presente ta e Piedra Plat Entertainment Center, un luga popular pa eventonan di musica, baile y arte; e compleho deportivo Franklin Bareño cu 3.000 asiento y cu ta e base di SV Britannia, un club di futbol lanta na 1958; y Club Kibrahacha, un centro di actividad pa adulto di 60 aña bay ariba.

## Mira tambe
* Lista di luga na Aruba
SUBT

**SUBT**, abreviashon di **Sport Unie Brion Trappers**, ta un klup di futbòl di Willemstad, Kòrsou. E klup ta hunga den Liga Kòrsou i tabata pa hopi aña un di e klupnan mas destaká di e isla. E ekipo di SUBT, tambe konosí komo *"barikahel"*, a titulá kampeon di Kòrsou i ganadó di Kopa antiano na varios okashon.

## Historia
Dia 17 di sèptèmber 1925 un grupo di hoben na Kòrsou, dirigi pa Antoine Maduro, Ricardo Goeloe i Emilio Jansen, ta lanta *CSC Trappers*. E promé presidente tabata Ricardo Goeloe. Dia 15 di mei 1936 CVV Bismarck i CSC Trappers ta uni bou di e nòmber Sport Unie Bismarck-Trappers (SUBT) i na 1939 e klup di futbòl Feyenoord tambe ta djòin. Na 1942, durante Guera Mundial II, ta kambia e nòmber pa Sport Unie Brion-Trappers komo ku e referensia na Bismarck tabata indeseabel.

Na 1938 e ekipo ta titulá pa promé bes kampeon di e torneo di Federashon Futbòl Kòrsou. E tabata kampeon di Kòrsou na 20 okashon i ganadó di e Kopa antiano na seis okashon. 

#### Stadion
SUBT ta atkerí su propio vèlt na 1948, konosí komo *vèlt di SUBT* of *stadion di Kintjan*. Organisando varios rifa den kurso di tempu, e klup por a genera entrada pa entre otro konstruí i mantene un stadion. Na 1985 e stadion a wòrdu dediká na Antoine Maduro, kende tabata e hungadó mas remarkabel di SUBT fuera di ser ko-fundadó i un di su promé presidentenan. Stadion dr. Antoine Maduro tin aktualmente un kapasidat pa 7000 persona i ta situá na Willemstad, den bario di Vredenberg serka di Kintjan.

## Lista di Honor
**[[Kopa Wilhelmina]]: 3**
* kampeon na 1939, 1941, 1943
* supkampeon na 1937, 1938

**[[Kopa Juliana]]: 6**
* kampeon na 1951, 1952, 1953, 1956, 1959, 1967
* supkampeon na 1955

**[[Kopa antiano]]: 6**
* kampeon na 1969, 1979, 1980, 1982, 1983, 1984
* supkampeon na 1960, 1972, 1975/1976, 1979/1980, 1982, 1990/91, 2002

**[[Liga Kòrsou|Sekshon Pagá]]: 20**
* kampeon na 1938, 1940/42, 1944/46, 1947, 1948, 1950/51, 1951/52, 1953/54, 1955, 1956, 1957, 1959, 1971/72, 1976/77, 1979, 1980, 1982, 1983, 1984, 1985
* supkampeon na 1939/40, 1942/43, 1943/44, 1960, 1964, 1969, 1970, 1974/1975, 1981, 1990/91, 2002

## Torneo internashonal
***[[CONCACAF]] Champions Cup: 8**
:: 1970&nbsp;– promé buelta; derota kontra Racing Club Haïtien
:: 1973&nbsp;– di dos buelta; derota kontra SV Transvaal 9 - 3
:: 1980&nbsp;– promé buelta; derota kontra SV Robinhood 5 - 2
:: 1981&nbsp;– di dos buelta; derota kontra SV Transvaal 3 - 1
:: 1983&nbsp;– di tres buelta; derota kontra SV Robinhood 4 - 1
:: 1984&nbsp;- resultado deskonosí
:: 1985&nbsp;– di dos buelta; derota kontra CRKSV Jong Holland 2 - 1
:: 1991&nbsp;– promé buelta; derota kontra SV Transvaal 6 - 0

## (Eks)-hungadó konosí
*  Perucho Koolman
*  Antoine Maduro

## Mira tambe
* Lista di klup di futbòl na Kòrsou
Palabra

**Palabra** ta un unidad di idioma cu tin un nificacion y ta consisti di un of mas morfema cual ta conecta mas of menos cerca di otro y cu tin un balor fonetico. Un palabra tipicamente ta consisti di un reis of stam y cero of mas afiho. Palabranan por wordo combina cu otro pa forma frase, clausa y parti di frase. Un palabra consistiendo di dos of mas stam pega na otro ta forma un composicion (composicion linguistico). Un palabra combina cu un otro palabra of cu un parti di forma di un palabra ta forma un "portmanteau".
Seru Brandaris

**Branderis** ta e seru mas grandi ku tin na Boneiru, den Hulanda Karibense. E seru ta 241 meter altu i ta situá den e parti nort di Parke Nashonal Washington-Slagbaai, ku ta ekstendé riba kasi henter e punto nortwest di e isla. E ta kai bou maneho di Stinapa, un organisashon no-gubernamental ku ta atministra e parkenan nashonal na Boneiru..

Brandaris tabata e station di señal mas bieu di e kolonia, i pa dos siglo a sirbi pa proteha e isla i e nabegashon kontra di menasa di guera of siguridat. Na 1934 Pater P. A. Euwens a publiká den revista De West-Indische Gids, un artíkulo detayando e origen di e nòmber, geologia, botanika i historia di Seru Brandaris.
Alonso de Ojeda

**Alonso de Ojeda** (☆ 1466 na Cuenca – † 1516 na Hispañola) tabata un navegante, explorado y conkistado spaño cu a descubri Aruba rond di 1499. E tabata navega cu Amerigo Vespucci. El a bira famoso pa e hecho cu el a duna e region cu el a explora durante su dos prome expedicion e nomber Venezuela. E tabata e prome Europeo pa pisa tera na Guyana, Corsou, Colombia y a descubri Lago di Maracaibo. Despues el a funda Santa Cruz (La Guairita), un colonia riba e peninsula Guajira.

## Carera
Ojeda a cuminsa su carera den marina Spaño y a participa den e reconkista di Granada. Pa un periodo cortico, e tabata un compañero di Amerigo Vespucci y Juan de la Cosa y a tuma parti den e di dos biahe di Cristóbal Colón na 1493, un experencia cu a lansa su carera como explorado.

Dia 18 di mei 1499, Ojeda a bandona Cádiz au un flota chikito, cu Amerigo Vespucci y e cartografo Juan de la Cosa abordo. E tabata e promé Europeo ku a pone pia riba Aruba (23 di augustus 1499), Kòrsou, i Boneiru, entre otro kamindanan. Mas aleu el a explorá e costanan di e area au awor ta Venezuela, a bishita Guyana, y a deskubrí Lago Maracaibo. Aki el a duna e nomber “Venezuela” — of “Venesia Chikí”.

Ojeda a fayece alrededor di 1515 òf 1516 na Santo Domingo, probablemente den pobresa (extremo).
Maskarada

**Maskarada** ta un selebrashon tradishonal boneriano di Aña Nobo, ku ta tuma lugá riba kaya. E ta un di e eventonan folklóriko mas bieu di Boneiru i ta kontené elementonan di orígen indjan i afrikano. Den estilo di un festival ta selebrá maskarada diferente bia: riba 1 di yanüari, i despues por lo ménos riba e promé djadumingu di un aña nobo i riba e djadumingu di e fiesta di e Tres Rei. Ademas di Boneiru, e tradishon aki ta eksistí solamente na algun otro isla karibense i Venezuela.

Maskarada ta kuminsá e aña nobo manera ta kustumbrá den e sede di gobièrnu na ofisina di gezaghebber. Den oranan di mainta personanan bistí kolorido ku nan kara tras di un maskará i imposibel di rekonosé ta yega na e ofisina di gobièrnu. Nan ta grita "felis aña nobo", pero no por papia mas. Algun ta bistí manera piská, buriku òf toro. E grupo maskará ta selebrá maskarada ku músika, kantika, baile i teatro. E "sinfonia di man" ta e instrumento mas importante. Esaki ta un harmonika ku ta wòrdu toka ku man. E tokadó di e instrumento aki ta esun ku ta dirigí e grupo di maskarada. 

Antes tabatin un marcha mainta pa hende hòmber y atardi tabatin un marcha pa hende muhé. No mester bruha maskarada ku karnaval.
Paradera

**Paradera** ta e nomber di un sero, bario y un di e ocho region di Aruba. E ta situa na e parti pariba di e isla. Paradera mes tin 2.486 habitante i e region di Paradera ta conta 12.024 habitante. E region di Paradera ta inclui e siguiente zona y barionan: Ayo, Casibari, Paradera, Piedra Plat, Shiribana y Wariruri.

E centro di e bario di Paradera ta wordo forma pa e Misa Santa Filomena, situa riba e sero di Paradera cu un altura di 47 meter.
Pietermaai

**Pietermaai** ta un bario na Willemstad, Kòrsou. Desde añanan 1990 e bario ta wòrdu restourá i gentrifiká pa motibu di su karakter históriko hulandes. Un sekshon di e bario konosí komo "Pietermaai-Smal" ta buta foi 1997 riba UNESCO su lista di herensia mundial, huntu ku e otro barionan den sentro históriko di Willemstad, esta Punda, Otrobanda i Skalo.

## Geografia
E fronteranan di e bario ta laman pasùit, Waaigat panort, e sentro históriko di Punda na wèst, e bario di Skalo na nortost, i e bario di Berg Altena (ku Nieuw Nederland) na ost. E frontera wèst ta wòrdu formá pa Van Speykstraat, Willem Leesstraat, i Theatrestraat, i e frontera ost pa Concordiastraat, Abraham de Veerstraat, i Johan van Walbeeckplein. E sekshon mas smal wèst tambe ta wòrdu yamá Pietermaai Smal. E bario tin biaha ta wòrdu inkluí atministrativamente den Punda. Den pasado, e edifisionan estatal parti sùit di Wilhelminaplein tambe tabata inkluí den Pietermaai.

## Historia
E nòmber Pietermaai ta bini di Pieter de Meij, kende tabata un kapitan di barku ku e establesé su mes riba e isla na 1674.

## Galeria

Collectie Nationaal Museum van Wereldculturen TM-60050767 Ruines op Pietermaai na de storm van 1877 Curacao fotograaf niet bekend.jpg|Ruinanan di Pietermaai despues di orkan di 1877
Collectie NMvWereldculturen, TM-60059961, Foto 'Pietermaai', fotograaf niet bekend, 1929 - 1940.jpg|Bista di Pietermaai entre 1929 i 1940
Collectie NMvWereldculturen, TM-20006003, Negatief 'Huizen aan de Pietermaai-straat', fotograaf Boy Lawson, 1964.jpg|Kasnan den Pietermaaistraat (1964)
Pietermaai, Willemstad, 2013.JPG|Un edifisio na Pietermaai (2013)
Pietermaai Restaurants.jpg|Edifisionan historiko den uso komo restorant
Pietermaai - Mundo Bizarro (1).jpg|Nieuwstraat na Pietermaai (2020)
Fontein (Aruba)

**Fontein** ta nomber di un lugá na e isla Aruba, den region di San Nicolas. E ta situá den Parke Nacional Arikok na e parti pasùit serka di kosta nort banda di Boka Prins. 

Fontein ta konosí pa su fuente di awa dushi natural. E awa di e fuente ta awa di shelu prosedente di e formashon nan di kalki na e kosta aki. Den serkania ta enkontra e kuebanan di Fontein, Guadirikiri i Huliba, miho konosi komo e "kuebanan di Fontein". Riba e diferente Islanan ABC, tantu Kòrsou komo Aruba, tin luga ku ta yama Fontein. E nomber Fontein ta mustra riba un fuente di awa dushi na tur e luganan aki. 

## Historia
Na 1839 a otorga Fontein den konseshon na Maria E. Oduber-Croes. Despues e konseshon a pasa pa e komersiante Adrian Lacle (1866-1936). Den siglo 20 chinesnan tabata praktika hortikultura na Fontein, produsiendo berdura i fruta pa e merkado lokal. 

## Imagen

Fail:Guadirikiri Cave.jpg|Kueba Guadirikiri
Fail:Indian paintings in Fountein Cave 1.jpg|Pintura indjan den un di e kuebanan di Fontein


## Wak tambe
* Fontein (Boneiru)
Shon Arei

**Shon Arei** ta un di e figuranan mítiko den e kuentanan tradishonal di Nanzi, e araña sabí ku ta un personahe folklóriko popular na Islanan ABC i tambe den otro partinan di region di Karibe. E ta representá e figura di un shon outoritario i ta sirbi regularmente komo kontrapunto pa e astusia i sabiduría di Kompa Nanzi.

## Origen i papel
Shon Arei, huntu ku Shi Maria i Kompa Nanzi, ta forma parti di un sistema di kuentanan oral ku ta kontribuí na identidat kultural di Islanan ABC. E kuentanan aki, ku nan origen den tradishon afrikano, a yuda pa preservá historia di pueblo i pasá balornan entre generashonnan.

Shon Arei ta basá riba e shon di plantashi ku tabatin na Kòrsou durante e époka kolonial. E ta simbolisá poder, outokrasia i struktura rígido den e sistema di klase sosial. Den e kuentanan, Shon Arei ta regularmente e patrón òf doño di trabou di Kompa Nanzi, i su karakter ta pone énfasis riba e kontraste entre outoridat i astusia popular. Den hopi kuenta di Kompa Nanzi, Shon Arei ta e figura ku ta pone e desafionan, ku Nanzi ta logra eskapá òf resolbé pa medio di sabiduría, truko òf engaño. E interakshon entre nan dos ta reflehá lucha di hendenan komun kontra opresión òf sistema rígido, i ta sirbi komo un fuente di enseñansa moral.
Nanzi

**Nanzi** of **Kompa Nanzi** ta un araña komo figura mítiko konosí na e islanan ABC. E kuentanan folklóriko di Nanzi ta bini di Afrika, spesífikamente di Ghana, i ta konosí den un òf otro forma den henter region di Karibe, inkluso paisnan manera Sürnam i Guyana i tambe na Merka i Canada. E nòmber Kompa Nanzi òf Compa Nanzi ta aparesé solamente na islanan ABC i den diáspora di e islanan akí (entre otro na Hulanda). Algun otro figura den kuentanan di Nanzi ta Shi Maria, Shon Arei, Pega Saya, Kompa Sese, Cha Tiger. Nòmber di e figura akí pafó di islanan ABC ta mas konosí komo Ananse òf Anancy. Compé Anansi ta un di e nòmbernan na otro pais ku ta mas serka di Kompa Nanzi. A top'é na Merka.

Tradishonalmente tabata konta kuenta di Kompa Nanzi na kulminashon di ocho dia (e ritual di resamentu pa despedida i pas di alma pa un defuntu). Ku tempu a bin dokumentá kuenta den buki, presentá nan komo obra di teatro, konta den foro públiko, hasi eksposishon di arte plástiko, graba kantika pa mucha i otro pa adulto, i tambe a hasi análisis sientífiko di Kompa Nanzi i su kuentanan. Kompa Nanzi awendia ta riba diferente wèpsait, Youtube, Twitter, Facebook. E kuentanan akí i otro tipo di obra ta un kolekshon chikí, kompará ku kuentanan ku tin di e araña den vershonnan pafó di islanan ABC i nan diáspora. 

## Otro nòmber pa Nanzi

* Annancy or Anancy (Jamaica, Grenada, Costa Rica, Colombia, Nicaragua)
* Anancyi
* Ananansa
* Ananse
* Anansi Drew (Bahamas)
* Aunt Nancy (South Carolina) 
* Hanans
* Pablo Barnansi 
* Compé Anansi
* Kweku Anansi (Akan)
* Nansi
* Anansiil
* B'anansi (Sranantongo)
* Ayiyi
* Kacou Ananzè

## Outor
Den Karibe Hulandes ta enkontra Kompa Nanzi komo tema den poesia, buki i partikularmente buki di mucha. Algun outor konosí ta: 
*  Olga Orman (1943-2021)
*  Nilda Pinto (1918-1954)
Moko

**Moko** ta un bario na parti nort di e isla di Aruba, den region di Noord/Tanki Leendert. Segun censo di 2010 e zona Moko/Tanki Flip tin 3.840 habitante.

## Nomber
Tin algun teoria tocante e origen di e nomber 'Moko', aunke no tin uno cu ta definitivo. Un teoria ta cu e palabra por ta procede di un idioma indigena, esta Muko of Muco. Esaki posiblemente kiermen algo manera 'tera cultivabel cu ta keda na parti dilanti'. Un otro teoria ta cu Moko por ta un corupcion di e palabra 'Mokum' cu ta wordo uza pa referi na Amsterdam bou di e populacion hudiu di e ciudad.
Shi Maria

**Shi Maria** ta un di e figuranan mítiko den e kuentanan di Nanzi, parti di e tradishon folklóriko oral di e islanan ABC. Den e kuentanan aki, Shi Maria ta representá e kasá di Kompa Nanzi i mama di nan nuebe yu. Otro figura konosí ta Shon Arei.

## Origen i papel
E kuentanan di Kompa Nanzi, ku su kasá Shi Maria, tin su origen den tradishon afrokaribense, basá riba historia Anansi di e Ashanti for di Ghana. Den e versionnan antiano, Nanzi ta un araña sabí i engañoso, mientras den e kuenta su kasá ta un partner esensial. Den un kuenta famoso — *Kompa Nanzi i e popchi di breu* — Shi Maria ta usa astusia pa liberá su kasá di un trampa mortal, usando un kantika pa mobilisá e rei pa perdoné.

Shi Maria ta un símbolo di solidaridat familial i poder femenino den e kuentanan di Kompa Nanzi. Su papel ta mustra e balor lokal pa astusia, lealtat i empoderamentu. E figura di Shi Maria ta instrumental pa e dialogo intergenerashonal i ta reflehá e kultura di resistensia i esperansa di e komunidat afrokaribense.
Afrika

**Afrika** ta e di dos kontinente di mas grandi na geografia i poblashon despues di Asia. E tin alrededor di 30,2 mion km² di tera, inkluso algun isla. E ta kubri 6% di nos mundu. For di 2009 e tin algun bion hende den 61 teritorio ku ta 14,72% di e poblashon mundial.

E kontinente ta rondoná pa Laman Mediteráneo na parti nòrt, e Kanal Suez i e Laman Korá, huntu ku e Peninsula di Sinai na e parti nòrt-pariba, Oséano indio parti pariba i e Oséano Atlántiko parti pabou. E kontinente ta konta 54 pais ku ta manda riba nan mes, inkluyendo Madagascar, algun otro isla, i e Repúblika Arabir Demokrátiko Sahrawi.
Oranjestad

**Oranjestad**:

*Oranjestad (Aruba), ta kapital di e islanan Aruba
*Oranjestad (Sint Eustatius), ta Sint Eustatius. 

Tur dos isla ta pertenese na Reino Hulandes.
Sint Eustatius

**Sint Eustatius**, tambe konosí komo **Stashi**, **Statia** of **Statius**, ta un isla ku ta keda na Laman Karibe i ku desde 2010 tin un status konstitushonal di ta munisipio partikular di Hulanda. E isla ta nombrá na e legendario pastor katóliko; Saint Eustece.

Sint Eustatius ta forma parti di Karibe nort, huntu sùit di e Islanan Birgen. E ta keda den e arka prominente di e kadena di isla karibense, kedando inmediatamente nortwèst di Sint Kitts i Nevis i sùitost di Saba. Sint Eustatius tin un área di 21&nbsp;km². 
Riba 1 di yanüari 2024 e isla tabatin 3.204 habitante. Na 2016, e  poblashon tabata konta 3.193 habitante ku un densidat di 152 habitante pa km². Kapital di Sint Eustatius ta Oranjestad.

## Historia

Anteriormente Sint Eustatius tabata un di e sinku isla ku huntu tabata forma Antias Hulandes entre 1985 i 2010 i esun di mas chikí den e grupo aki. Sint Eustatius huntu ku Sint Maarten i Saba ta forma e grupo konosi komo Islariba. Prome ku 1985 Antias Hulandes tabata konsistí di seis isla inkluyendo Aruba. Ora Kòrsou a haña su status komo pais outónomo den Reino Hulandes huntu ku Sint Maarten, riba 10 di òktober 2010, Sint Eustatius huntu Boneiru i Saba a bira munisipionan di Hulanda. E islanan aki huntu ta wòrdu yama islanan BES òf Hulanda Karibense.

Den siglo 18, Sint Eustatius tabata e isla den Laman Karibe di mas importante pa Hulanda.

## Politika
* Lista di partido politiko na Sint Eustatius
* Lista di Gezaghebber di Sint Eustatius

## Persona konosí di desendensia statiano
* Thomas Dupersoy (siglo 18), luchadó pa libertad na Statia
* Mariana Franko (1718-1779), luchadó pa libertad na Kòrsou
* Jacob Ernst Marcus (1774-1826), grafiko
* Gerald Berkel (1969), polítiko
* Alida Francis, komisario di gobièrnu
* Kizzy (1979), kantante
* Clyde van Putten (1962), polítiko
* Shirma Rouse (1980), kantante
* Ziggi Recado (1981), artista
* Nora Sneek-Gibbs (1949-2022), polítiko
* Tina Woodley (1953), powerlifter i bodybuilder

## Mira tambe
* Disolushon di Antia Hulandes
* Hulanda Karibense
* Lista di gobernador di Antia Hulandes (1634-1954)
* Dia di Statia

## Link eksterno
*  St. Eustatius Government (Entidat Públiko Sint Eustatius)
*  Wèpsait di e ofisina di turismo na Sint Eustatius


Sint Eustatius in its region (zoom).svg|Posishon di Sint Eustatius den Laman Karibe
Andrew Doria NH 85510-KN.jpg|Andrew Doria i e promé salut di e bandera mericano
Sint Eustatius travel map.png|Mapa di Sint Eustatius
Quill dormant vulcano (cropped).jpg|Bista riba "The Quill", un volkan inaktivo
Sint Maarten

**Sint Maarten** (parti hulandes) ta un pais konstituyente di Reino Hulandes situá riba e isla di Sint Maarten den Laman Karibe. E isla ta dividi den un parti hulandes i un parti franses. E kapital di Sint Maarten (parti hulandes) ta Philipsburg. E kapital di e parti franses di Sint Maarten ta Marigot.

Entre 1986 i 2010 Sint Maarten tabata un di e sinku isla ku huntu tabata konstituí Antias Hulandes. Riba 10 di òktober 2010, el a haya su outonomia huntu ku Kòrsou. E sobrá di e islanan, ku ta Boneiru, Saba i Sint Eustatius ta munisipio di Hulanda, asina yamá islanan-BES.

Sint Maarten ta un di e pais i teritorionan ultramar di Union Oropeo i ta miembro di OCTA.

## Historia
Den siglo 17 e franses- i hulandesnan a bringa pa hegemonia di Sint Maarten, ma despues e spañonan a kore ku nan. Na 1648 e spañónan a bai definitivamente for di Sint Maarten i e hulandes- i fransesnan a bolbe. 
Despues di a bringa ku otro, e dos partidunan a disidi di sinta delibera i dia 24 di mart 1648 nuebe kolonisadó a yega na un akuerdo na Mont des Accords, Agreement Mountain. Den tratu será riba *Sero di Akuerdo* nan a kumbini pa reparti Sint Maarten i tambe pa biba huntu na pas i trankilidat. Kada partido a priminti di yuda otro más tantu posibel riba tur tereno.
Segun leyenda, un hulandes i un franses para lomba cu lomba i a kunsa kana den direkshon robes rònt di e isla. Kaminda nan a topa, a hala un liña riba e isla pa marka e frontera.
E franses a kubri un parti más grandi di e isla i kisas e hulandes a para pa bebe un tiki jenever hulandes, ku te ainda ta obtenibel riba e isla. Di tur manera, el a tapa menos tereno, loke a pone ku awe e fransesnan ta doño di bintiun miya kuadra i e hulandesnan tin solamente diesseis miya kuadra.

## Polítika
* Lista di prome ministro di Sint Maarten
* Lista di presidente di Parlamento di Sint Maarten
* Lista di partido politiko na Sint Maarten

## Mira tambe
* Islanan di Sint Maarten
Marigot

**Marigot** ta siudat prinsipal i kapital di e Kolektividat di Sint Maarten, e parti franses di e isla di Sint Maarten. E ta situá na kosta west i ta ekstendé te ost; a lo largo di Bahia di Marigot i e serunan di interior di e isla. Marigot ta un puerto liber. Na 2017 e poblashon tabata konta 3.229 habitante.
Philipsburg

**Philipsburg** ta kapital i e siudat prinsipal di Sint Maarten, e parti hulandes di e isla di Sint Maarten. E ta situá den e zona sùit di e isla riba un tereno smal entre Great Bay i Great Salt Pond. E siudat ta funkshona komo sentro komersial pa henter e isla. Desde 2017 e tin un poblashon di 1.894 inhabitante.

## Historia
Philipsburg a wòrdu fundá rònt di 1631 riba un pida tereno smal ku laman na un banda i un lago di salu, e Great Bay Salt Lake, na e otro banda. Na e sitio aki, e salu saka for di e lago por a wòrdu kargá fásilmente riba barkunan pa mas transporte for di e Bahia Grandi riba Laman Karibe. Awendia, e lago di salu ta wòrdu usá komo un área di ekspanshon pa prinsipalmente edifisionan di gobièrnu manera ofisinanan i e pondfill, òf tereno di desperdisio.

Fundá na 1763 pa John Philips, kapitan eskoses den Marina hulandes, Philipsburg a desaroya rapidamente den un sentro di komersio internashonal. Komprobante di su importansia stratégiko den historia di Sint Maarten ta e presensia di dos fòrti históriko: Fort Amsterdam and Fort Willem.